b'\n_START_ARTICLE_\nPalila\n_START_SECTION_\nBeskrivelse\n_START_PARAGRAPH_\nPalila blir cirka 19 cm lang. Hannen veier cirka 38,1 g og hunnen 37,6 g. Hannen har gult hode og overbryst, hvit underdel og olivengr\xc3\xb8nn overdel med et bl\xc3\xa5gr\xc3\xa5tt stykke fra nakken og utover p\xc3\xa5 ryggen. Hunnen ligner hannen, men det gr\xc3\xa5 stykket strekker seg helt opp p\xc3\xa5 bakre del av issen. Begge har sort nebb og sorte \xc3\xb8yestreker, som strekker seg fra nebbroten og forbi \xc3\xb8ynene. Stjerten er olivengr\xc3\xb8nn og relativt kort.\n_START_SECTION_\nAtferd\n_START_PARAGRAPH_\nPalila er en standfugl med sterkt begrenset utbredelse. Arten trives i trekronene og habitatet befinner seg i et smalt beste i 2 000\xe2\x80\x933 000 moh, i den vestre skr\xc3\xa5ningen p\xc3\xa5 vulkanen Mauna Kea. Hovedf\xc3\xb8den er fr\xc3\xb8 fra mamaneblomster (Sophora chrysophylla), men avkommet mates med larver. Arten hekker i den f\xc3\xb8rste halvdelen av \xc3\xa5ret._NEWLINE_Populasjonen har blitt overv\xc3\xa5ket siden 1980. Den har hatt jevn nedgang hele tiden, men i 2003 eskalerte nedgangen. Da regnet man med omkring 6 900 individer. I 2005 var dette blitt til 5 337, i 2006 til 4 601, i 2007 til 3 862, i 2008 til 2 640, og i 2011 til kun 1 263 individer. Populasjonen i kjerneomr\xc3\xa5det falt alts\xc3\xa5 med 79 prosent i perioden 2003\xe2\x80\x932011. Noen av faktorene er trolig tamkatter, rotter og kronisk t\xc3\xb8rke.'